 चंद्रमोहन शर्मा बरसों पहले शुरू हुए रीयल लाइफ कपल पर बनने वाली फिल्मों के हिट होने के ट्रेंड को बॉलिवुड के यंग मेकर्स एकबार फिर कैश करना चाहते हैं। इस रेस में यकीनन इम्तियाज अली पहले ही शामिल हो चुके हैं। करियर के शुरुआती दौर में इम्तियाज ने ऐसा एक्सपेरिमेंट करीना कपूर और शाहिद कपूर को लेकर 'जब वी मेट' में किया और फिल्म बॉक्स आफिस पर सुपरहिट रही। अब एक बार फिर इम्तियाज ने रणबीर कपूर और दीपिका पादुकोण को लेकर तमाशा बनाई। हालांकि जहां जब वी मेट के बाद करीना और शाहिद का ब्रेकअप हो गया, वहीं ब्रेकअप के बाद दीपिका और रणबीर दूसरी बार एक साथ आए हैं। इम्तियाज की इस फिल्म ने उन्हें ऐसे मिलाया कि प्रमोशन के दौरान दोनों ने ट्रेन में नाइट जर्नी तक की। बेशक रीयल कपल को लेकर बनी फिल्मों का अच्छा क्रेज बनता है, लेकिन यह हर फिल्म के हिट होने की गारंटी नहीं। वैसे इम्तियाज की इस फिल्म की लीड जोड़ी 'ये जवानी है दीवानी' में धमाल मचा चुकी है। हालांकि यह जोड़ी बैक टु बैक दूसरी हिट दे पाएगी, इतना दमखम इस फिल्म में कम नजर आता है। हां दीपिका-रणबीर की जोड़ी की दमदार केमिस्ट्रिी इनके फैंस के लिए यकीनन पैसा वसूल है। फिल्म और टीवी की खबरें सीधें पढ़ें अपने फेसबुक पर, लाइक करें NBT Movies कहानी : तारा माहेश्वरी (दीपिका पादुकोण) फ्रांस के द्वीप कोर्सिका में मुश्किल में है। तारा का सारा सामान और पासपोर्ट चोरी हो चुका है। इस मुश्किल के वक्त उसकी मुलाकात वेद वर्धन (रणबीर कपूर) से होती है। वेद अपने पिता (जावेद शेख) के सपनों को पूरा करने के लिए अपने ख्वाब को दफन करके इंजीनियर तो बन गया, लेकिन दिल से वेद कुछ और ही बनना चाहता है। यही वजह है कि वह लाइफ को अपने ढंग से एन्जॉय करने के लिए कोर्सिका पहुंचा है। यहीं पर तारा और वेद एक टूर प्लान करते हैं। टूर पर निकलने से पहले वेद और तारा के बीच तय होता है कि दोनों अपनी असली पहचान एक-दूसरे को नहीं बताएंगे। इस टूर के बाद दोनों अपने-अपने शहर लौट जाते हैं। हालांकि लौटने के बाद तारा को पता चलता है कि उसे वेद उर्फ डॉन से प्यार हो चुका है। दिल्ली ट्रांसफर होने पर तारा उसी बार में पहुंचती है, जहां वेद भी अक्सर जाया करता है। हालांकि वेद कोर्सिका से लौटने के बाद दोबारा अपनी पुरानी दुनिया में लौट चुका है और मशीनी जिंदगी जीने लगा है। इस बार वेद से मिलने के बाद तारा को लगता है यह वेद वह नहीं जिसे वह कोर्सिका में मिली थी। इसके बाद दोनों ब्रेकअप कर लेते हैं। क्या वेद खुद को पहचान पाएगा और क्या वेद और तारा दोबारा मिल पाएंगे, यही कहानी तमाशा दिखाने की कोशिश करती है। ऐक्टिंग : दीपिका ने एकबार फिर बेहतरीन ऐक्टिंग की है। तारा के किरदार की मस्ती और बाद में उसके अंदर के दर्द को दीपिका ने अपने अभिनय से जीवंत कर दिखाया है। रणबीर कपूर के किरदार में शेड तो कई हैं, लेकिन इंटरवल के बाद रणबीर कई सीन्स में ओवर ऐक्टिंग के शिकार रहे। अन्य कलाकारों में पीयूष मिश्रा और कम फुटेज के बावजूद जावेद शेख अपनी पहचान छोड़ने में कामयाब रहे।  डायरेक्शन : इस बार इम्तियाज अली ने अपनी कहानी के लीड किरदारों को लिखा तो बेहद दमदार, लेकिन फिल्म की फाइनल स्क्रिप्ट के वक्त कुछ नया करने के चक्कर में ऐसे उलझे कि कहानी बेवजह लंबी होती गई। कमजोर स्क्रिप्ट के अलावा कहानी को आगे बढ़ाने के लिए बार-बार फ्लैश बैक सीन्स का प्रयोग कहानी की पहले से सुस्त रफ्तार को और धीमा करने का काम करता है। संगीत : फिल्म का संगीत पहले ही युवाओं में हिट है। अगर कहा जाए तो कमजोर स्क्रिप्ट के बावजूद फिल्म का संगीत दर्शकों को कहानी और किरदारों के साथ जोड़ने में सफल है तो यह गलत नहीं होगा। 'मटरगश्ती', 'हीर' और 'अगर तुम साथ हो' गाने पहले से हिट हैं। ए आर रहमान और गीतकार इरशाद कामिल की जोड़ी ने यकीनन बेहतरीन काम किया है।  क्यों देखें : रणबीर और दीपिका के फैन हैं तो इसबार इनके बीच की बेहतरीन केमिस्ट्री आपको अच्छी लगेगी। खूबसूरत विदेशी लोकेशन, दमदार म्यूजिक और इम्तियाज अली का नाम फिल्म की यूएसपी है। वहीं कमजोर स्क्रिप्ट फिल्म का माइनस पॉइंट। फिल्म तमाशा, युवा पीढ़ी को अपनी ओर खींचने का दम रखती है। लेकिन ऐसा 'तमाशा' फैमिली क्लास की कसौटी पर शायद खरा उतरने का दम नहीं रखता। 